[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 8.10.2009

COM(2009)537 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τον καθορισμό της θέσης προς υιοθέτηση εξ ονόματος της Ευρωπαϊκής Κοινότητας όσον αφορά την πρόταση για την έγκριση των περιφερειακών σχεδίων δράσης στο πλαίσιο της εφαρμογής του άρθρου 15 του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές και δραστηριότητες

ΑΙΤΙΟΛΟΓΙΚΗ ΕΚΘΕΣΗ

1. Η Κοινότητα και τα παράκτια κράτη μέλη της Μεσογείου Θαλάσσης είναι μέρη στη σύμβαση για την προστασία του θαλασσίου περιβάλλοντος και των παρακτίων περιοχών της Μεσογείου (Σύμβαση της Βαρκελώνης) και του πρωτοκόλλου αυτής για την προστασία της Μεσογείου Θαλάσσης από τη ρύπανση από χερσαίες πηγές και δραστηριότητες.

2. Η προστασία του περιβάλλοντος και, ειδικότερα, η προστασία των υδάτων από τη ρύπανση, η οποία αποτελεί και το αντικείμενο της σύμβασης και του πρωτοκόλλου, ρυθμίζεται εκτενώς από την κοινοτική νομοθεσία (π.χ. οδηγία πλαίσιο για τα ύδατα, οδηγία για την επεξεργασία των αστικών λυμάτων ή την οδηγία πλαίσιο για τη θαλάσσια στρατηγική). Η σύμβαση και το πρωτόκολλο δημιουργούν δικαιώματα και υποχρεώσεις στον τομέα αυτό, επομένως είναι προς το κοινοτικό συμφέρον να εξασφαλιστεί συνέπεια μεταξύ των στόχων της κοινοτικής πολιτικής και νομοθεσίας, αφενός, και των υποχρεώσεων που αναλαμβάνονται βάσει των νομικών αυτών πράξεων, αφετέρου.

3. Το πρωτόκολλο για τις χερσαίες πηγές, το οποίο τέθηκε σε ισχύ στις 11 Μαΐου 2008, προβλέπει την έγκριση, βάσει της σύμβασης, περιφερειακών σχεδίων δράσης για την εξάλειψη της ρύπανσης από χερσαίες πηγές και δραστηριότητες. Όπως προβλέπεται στο άρθρο 15 του πρωτοκόλλου, όταν τα περιφερειακά σχέδια δράσης εγκριθούν από τη σύνοδο των μερών, τα μέτρα και χρονοδιαγράμματα που καθορίζονται σε αυτά θα καταστούν υποχρεωτικά.

4. Τρία σχέδια προτάσεων για περιφερειακά σχέδια δράσης (για τη μείωση του βιοχημικώς απαιτούμενου οξυγόνου (BOD5), για το DDT και για επτά άλλες ουσίες οι οποίες έχουν τοξικές ιδιότητες, ανθίστανται στη διάσπαση, βιοσυσσωρεύονται και μεταφέρονται σε μεγάλες αποστάσεις) εξετάστηκαν και εγκρίθηκαν στο πλαίσιο του MED POL, του αρμόδιου για τη ρύπανση τεχνικού οργάνου της σύμβασης. Οι νομικές έννοιες που αφορούν τα απόβλητα βασίζονται στις κύριες διεθνείς συμφωνίες στον τομέα αυτό, και ειδικότερα στη σύμβαση της Βασιλείας για τον έλεγχο της διασυνοριακής διακίνησης επικίνδυνων αποβλήτων και της διάθεσής τους και στη σύμβαση της Στοκχόλμης για τους έμμονους οργανικούς ρύπους.

5. Οι διατάξεις τις οποίες περιέχουν τα προτεινόμενα σχέδια πηγάζουν από διεθνείς συμφωνίες στις οποίες η Κοινότητα και τα κράτη μέλη είναι μέρη και η εφαρμογή τους δεν προβλέπεται να επιφέρει αλλαγές των πολιτικών και μέσων στην ΕΕ, λόγω της συνδυασμένης εφαρμογής του συνόλου της σχετικής κοινοτικής νομοθεσίας, μεταξύ άλλων, της οδηγίας για την επεξεργασία των αστικών λυμάτων σε συνδυασμό με την οδηγία για τα ύδατα κολύμβησης και την οδηγία πλαίσιο για τα ύδατα.

6. Υπό το φως των ανωτέρω, στην 16η τακτική σύνοδο των συμβαλλομένων μερών στη σύμβαση της Βαρκελώνης, που θα πραγματοποιηθεί στο Μαρακές από τις 3 ως τις 5 Νοεμβρίου 2009, η Κοινότητα πρέπει να υποστηρίξει την έγκριση των προαναφερόμενων περιφερειακών σχεδίων δράσης στο πλαίσιο της εφαρμογής του πρωτοκόλλου για τις χερσαίες πηγές.

7. Επειδή οι αποφάσεις που θα ληφθούν στη σύνοδο των μερών θα παράγουν έννομα αποτελέσματα, η Κοινότητα πρέπει να υιοθετήσει θέση σύμφωνα με το άρθρο 300 παράγραφος 2 δεύτερο εδάφιο της συνθήκης ΕΚ. Επομένως, το Συμβούλιο θα πρέπει να εκδώσει απόφαση βάσει πρότασης της Επιτροπής. Το Ευρωπαϊκό Κοινοβούλιο θα λάβει άμεση και πλήρη ενημέρωση σχετικά με τον καθορισμό της θέσης της Κοινότητας, όπως απαιτεί το άρθρο 300 παράγραφος 3 τρίτο εδάφιο της ΣΕΚ.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τον καθορισμό της θέσης προς υιοθέτηση εξ ονόματος της Ευρωπαϊκής Κοινότητας όσον αφορά την πρόταση για την έγκριση των περιφερειακών σχεδίων δράσης στο πλαίσιο της εφαρμογής του άρθρου 15 του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές και δραστηριότητες

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1, σε συνδυασμό με το άρθρο 300 παράγραφος 2 δεύτερο εδάφιο,

την πρόταση της Επιτροπής[1],

Εκτιμώντας ότι:

8. Η Κοινότητα και τα παράκτια κράτη μέλη της Μεσογείου Θαλάσσης είναι μέρη στη σύμβαση για την προστασία του θαλασσίου περιβάλλοντος[2] και των παρακτίων περιοχών της Μεσογείου και του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές και δραστηριότητες[3]·

9. Η προστασία του περιβάλλοντος ρυθμίζεται εκτενώς από την κοινοτική νομοθεσία, συμπεριλαμβανομένης της προστασίας των υδάτων από τη ρύπανση. Η σύμβαση και το πρωτόκολλο δημιουργούν δικαιώματα και υποχρεώσεις στον τομέα αυτό, επομένως είναι προς το κοινοτικό συμφέρον να εξασφαλιστεί συνέπεια μεταξύ των στόχων της κοινοτικής πολιτικής και νομοθεσίας, αφενός, και των υποχρεώσεων που αναλαμβάνονται βάσει των νομικών αυτών πράξεων, αφετέρου.

10. Το πρωτόκολλο για τις χερσαίες πηγές, το οποίο τέθηκε σε ισχύ στις 11 Μαΐου 2008, προβλέπει την έγκριση από τη σύνοδο των μερών, περιφερειακών σχεδίων δράσης και προγραμμάτων, όπου συμπεριλαμβάνονται μέτρα και χρονοδιαγράμματα για την εξάλειψη της ρύπανσης από χερσαίες πηγές και δραστηριότητες. Όταν τα σχέδια εγκριθούν από τη σύνοδο των μερών της σύμβασης, τα μέτρα και χρονοδιαγράμματα που καθορίζονται σε αυτά θα γίνουν υποχρεωτικά την εκατοστή ογδοηκοστή ημέρα από την κοινοποίησή τους στα μέρη·

11. Τρεις προτάσεις για περιφερειακά σχέδια δράσης (για τη μείωση του βιοχημικώς απαιτούμενου οξυγόνου (BOD5), για τη σταδιακή κατάργηση του DDT και για επτά άλλες ουσίες οι οποίες έχουν τοξικές ιδιότητες, ανθίστανται στη διάσπαση, βιοσυσσωρεύονται και μεταφέρονται σε μεγάλες αποστάσεις) διατυπώθηκαν από τον φορέα στον οποίο ανατέθηκε από τα μέρη η ευθύνη για την προετοιμασία της συνόδου τους και εξετάσθηκαν και εγκρίθηκαν από το αρμόδιο τεχνικό όργανο της σύμβασης·

12. Στην 16η τακτική σύνοδο των συμβαλλομένων μερών στη σύμβαση για την προστασία του θαλασσίου περιβάλλοντος και των παρακτίων περιοχών της Μεσογείου, η Κοινότητα και τα κράτη μέλη πρέπει να συνεργαστούν στενά για να εξασφαλίσουν ότι τα περιφερειακά σχέδια δράσης που τελικά θα εγκριθούν είναι σύμφωνα με το κοινοτικό δίκαιο·

13. Επομένως, πρέπει να υποστηριχθεί η έγκριση των προτεινόμενων περιφερειακών σχεδίων δράσης.

ΑΠΟΦΑΣΙΖΕΙ:

Άρθρο μόνο

Στην 16η τακτική σύνοδο των συμβαλλομένων μερών στη σύμβαση για την προστασία του θαλασσίου περιβάλλοντος και των παρακτίων περιοχών της Μεσογείου, η Κοινότητα πρέπει να υποστηρίξει την έγκριση των περιφερειακών σχεδίων για τη μείωση του BOD5 από τα αστικά λύματα, την κατάργηση των ουσιών Aldrin (ελδρίνη), Chlordane, Dieldrin (διελδρίνη), Endrin (ενδρίνη), Heptachlor, Mirex και Toxaphene και τη σταδιακή κατάργηση του DDT, στο πλαίσιο της εφαρμογής του άρθρου 15 του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές και δραστηριότητες.

Βρυξέλλες,

Για το Συμβούλιο

Ο Πρόεδρος

[1] ΕΕ C , , σ.

[2] ΕΕ L 240 της 19.9.1977, σ. 1 - 2 και ΕΕ L 322 της 14.12.1999, σ. 32 -33

[3] ΕΕ L 322 της 14.12.1999, σ. 18-31